ভোলা,বাংলাদেশনিউজ২৪x৭.কম  ভোলার চরফ্যাসন উপজেলার মাইনকা গ্রামে যৌতুকের জন্য মারধর করে স্ত্রীকে, আগুনের মধ্যে চেপে ধরে পিঠ ও কোমর ঝলসে দিয়েছে তার পাষণ্ড  স্বামী আব্দুর রব। এ ঘটনা ধামাচাপা দেয়ার জন্য গৃহবধু আসমা বেগমকে (২৫) তার হাসপাতালে না নিয়ে ঘরে আটকে রাখা হয়। ৫ দিন পর রবিবার আসমার ভাইরা খবর পেয়ে তাকে উদ্ধার করে লালমোহন হাসপাতালে ভর্তি করেছে।  স্থানীয়রা জানায়, লালমোহন পৌরসভার ৩নং ওয়ার্ডের মৃত মিন্টু মিয়ার মেয়ে আসমাকে ৫ বছর পূর্বে চরফ্যাশনের দক্ষিণ আইচা মাইনকা গ্রামের পাটোয়ারী বাড়ির নেজামল হকের ছেলে আব্দুর রবের কাছে বিয়ে দেয়। তাদের মারিয়া নামে এক সন্তান জন্ম হয়।  বিয়ের পর থেকে স্বামী আব্দুর রব যৌতুকের জন্য অব্যাহত নির্যাতন চালিয়ে আসছে স্ত্রী আসমার  উপর। গত মঙ্গলবার সকালে আব্দুর রব তার স্ত্রী আসমাকে বেধরক মারধর করে। এক পর্যায়ে বাড়ির উঠানে থাকা ধান সিদ্ধ করা আগুনের মধ্যে আসমাকে চেপে ধরে। পরে আব্দুর রবের বোন আসমাকে উদ্ধার করে। এই ঘটনাকে কাউকে জানতে না দিয়ে ঘরের মধ্যে ৫ দিন আটকে রাখে আসমাকে। পরে স্থানীয় লোকজনের কাছে খবর পেয়ে রবিবার আসমার ভাই নুরুদ্দিন, বাবুল, রাজ্জাক ওই গ্রামে গিয়ে বোনকে উদ্ধার করে লালমোহন হাসপাতালে ভর্তি করে। এ ঘটনায় মামলা দায়েরের প্রস্তুতি চলছে।  বাংলাদেশনিউজ২৪x৭.কম/প্রতিনিধি/এসএ.